**Poeţii**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Anatol Codru

Poeţii sunt copiii naturii.

Nimic mai trist, mai dureros

Decât poetul

Rămas orfan de mamă.

În locul versului ce n-a

Venit, iubita vine

Decât cântecul şi mai frumoasă.

În locul fratelui ce te-a

Trădat, alt frate vine.

Dar cine,

Cine-n locul ei

Să vină ar putea –

În locul mamei?!

În lipsa de cuvânt,

Cum spune cântăreţul,

Poetul îşi lasă capul

Pe umăr.

E-atâta linişte-n casa mumei,

Că se-aude în jur murmurând

Plânsetul humei.